|  |
| --- |
| EnergistyrelsenCarsten Niebuhrs Gade 431577 København Vens@ens.dk Høringssvaret sendt elektronisk til elmarked@ens.dk med kopi til idbkd@ens.dk  |

**Høring over forslag til lov om ændring af lov om elforsyning og lov om**

**Energinet (Fremtidssikret elforsyning)**

Landbrug & Fødevarer har modtaget høringsudkast til forslag til lov om ændring af lov om elforsyning og lov om Energinet, loven forventes at træde i kraft den 1. januar 2026. Vores bemærkninger til høringsudkastet følger nedenfor.

**Generelt**

Lovforslaget kan ses som rettidig omhu mht. at gøre klar til fremtidige tiltag der sikrer effekttilstrækkeligheden og elforsyningssikkerheden, hvor en stadig større del af elektriciteten kommer fra VE-kilder. Lovforslaget indeholder to elementer.

Danmark påtænker at indføre en kapacitetsmekanisme, hvilket to EU-medlemslande allerede har indført. I nærværende lovudkast åbnes op for, at trykluftslagring kan blive et af flere håndtag, som kunne anvendes i den henseende. Det indebærer at markedsaktører får mulighed for at anvende de nuværende Energinet-ejede gaskaverner til lagring af trykluft. Energinet gives bemyndigelse til at optimere, hvad kaverne skal bruges til og hvilke markedsaktører, der kan få adgang til brugen heraf.

Med udbygningen af VE stiger behovet for balancering, hvilket betyder at behovet for lagring af energi i direkte eller indirekte form stiger i takt med øget brug af vindmøller og solceller. Trykluftslagring for senere konvertering til elektricitet er et nyt og relativt uprøvet instrument. Desuagtet finder Landbrug & Fødevarer det positivt, at der fokuseres på plads til forskellige måder at sikre elforsyningssikkerheden på, fremfor at lægge sig fast på en eller få teknologier. Dog må det ikke føre til, at denne nye teknologi, erstatter lagringen/brugen af gas i de nuværende gaskaverner.

Der skulle gerne være plads til begge lagringsformer, da lagret gas i dag og fremover er et vigtigt brændsel, som sikrer en høj grad af effekttilstrækkelighed. Forbruget af gas er baseret på velkendt teknologi som samtidigt er driftssikkert. Med ambitionerne om et 100 pct. grønt gassystem i Danmark, vil gaslagringen ligeledes være baseret på grøn energi.

Det fremgår af høringsmaterialet, at det påtænkes at bruge overskudselektricitet til at komprimere luften, som så senere frigives ved turbinedrift til elektricitetsproduktion. Førend der gives godkendelse til at anvende gaskavernerne til trykluftslagring, bør der fremlægges analyser, der påpeger effektiviteten ved denne lagringsform, og hvor stort fx konverteringstabet er ved komprimeringen/dekomprimering i forhold til gasalternativet. Tiden må vise, om ideen om et trykluftsbatteri vil fungere i praksis. Hvis det er unødigt dyrt fører det til, at forbrugerne pålægges yderligere balanceringsomkostninger, hvilket omvendt sænker elektrificeringshastigheden.

En kapacitetsmekanisme i Danmark skal sikre, at vi har strøm nok i knaphedssituation. Hvis indførslen af en kapacitetsmekanisme indbefatter, at visse produktioner ikke får strøm, vil det havde betydelige samfundsmæssige konsekvenser, hvilket forhåbentlig indgår i overvejelserne af hvilke brancher der, i så fald står først og sidst for en sådan handling.

Landbrug & Fødevarer vil gerne forbeholde sig muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Energistyrelsen velkommen til at rette henvendelse til undertegnede.

Med venlig hilsen

Finn Christensen

Klima & Energi

M: 2724 5639

E: fch@lf.dk